Die oorblywende R29,8 miljoen kan uitbetaal word om saadverskaffers vir hulle tegnologie te vergoed.
Mnr. Andries Theron, voorsitter van die Suid-Afrikaanse Agentskap vir Kultivar- en Tegnologie-ontwikkeling (Sacta) wat deur die graan- en oliesaadbedryf gestig is om die heffings in te vorder, sê dit gaan goed met die proses. Hy het by ’n vergadering van die koringforum in Pretoria gesê 86,7% van die heffings in die koringbedryf is ingevorder en 95,2% van dié in die garsbedryf.
Koringheffings word reeds vir die twee jaar ingevorder en daar word nou gewerk om die kanola-bedryf te betrek.
Theron sê in die koringbedryf het boere uit ’n bedeling gekom waar hulle gewoond is aan die betaling van ’n statutêre heffing aan die Wintergraantrust. In die sojabedryf is boere nog nie gewoond aan die betaling van heffings nie en om die proses te bevorder, is mnr. Gert Heyns, voorheen bemarkingsbestuurder vir saad en biotegnologie by Monsanto SA, as uitvoerende direkteur van Sacta aangestel om met die sojabedryf te skakel.
Theron sê in die sojaboonbedryf, waar heffings van Maart aanstaande jaar af betaal sal word, kan daar dalk binne twee jaar nuwe tegnologie in die land wees om produsente te bevoordeel. “In die koringbedryf gaan dit egter nie oornag gebeur nie. Daar is nie ’n towerformule nie. Ons sal realisties moet wees en gemotiveerd bly.”
Volgens hom is daar ’n dringendheid by koringtelers en vooruitgang word gemaak met die ontwikkeling van kultivars. “Ons gaan dalk nie ons ton/ha meer binne ’n jaar of twee sien nie, maar ons gaan beslis ’n toename in opbrengs oor tyd hê.”